Martin Riseng

Martin Riseng (født 1986 i Sarpsborg) er en norsk pokerspiller, risikoanalytiker og tidligere fotballspiller fra Askim i Indre Østfold kommune. Riseng er trippelt norgesmester i poker.

Bakgrunn 
Riseng begynte med poker som 18-åring mens han gikk på Askim videregående skole. Etter fullført videregående skole kombinerte han poker, fotball og studier ved NTNU i Trondheim. Han ble uteksaminert som sivilingeniør innen Produktutvikling og produksjon (maskinlinjen) i 2010.

Pokerkarrieren 
Riseng gjorde seg for første gang bemerket som pokerspiller under Main Event i Norgesmesterskapet i poker i 2011, da han endte på sjetteplass. I 2012 ble Norgesmesterskapet for første gang arrangert i Dublin, og Riseng markerte seg med å komme til kvartfinalen i Heads Up-turneringen. 

I 2016 fikk Riseng sin første norgesmestertittel med seier i onlineøvelsen Fixed Limit Hold'em. Senere samme år ble han nummer fire i Pot Limit Omaha under NM i Dublin. I 2017 var han nok en gang på vei mot finalebordet under Main Event i NM i Dublin, men Riseng måtte denne gangen ta til takke med en 14.plass. I 2018 viste Riseng sin allsidighet som pokerspiller da han endte som nummer fire i NM i 8-game Mixed Limits.

NM i Dublin i 2019 skulle vise seg å bli et meget godt mesterskap for en etter hvert rutinert Riseng. Etter å ha jaktet norgesmestertitler i Dublin hvert år siden 2012 gikk han helt til topps da han i 2019 vant norgesmesterskapet i Fixed Limit Hold'em. Dette er samme pokervariant som han i 2016 vant norgesmesterskapets onlineversjon av, og etter seieren i Dublin uttalte han spøkefullt til lokalavisen at "dette er spillet som skiller klinten fra hveten". I tillegg til seieren i Fixed Limit kom han langt i både Heads Up, Pot Limit Omaha og Turboturneringen, noe som gjorde han til en av årets virkelig store spillere. 

Under norgesmesterskapet i poker i 2021 ble Riseng for første gang norgesmester i livepoker på norsk jord. Dette skjedde under Royal-turneringen, som med et innkjøp på 20000 kroner er den dyreste NM-turneringen som har blitt arrangert. 

Online er Riseng kjent under nicket "Risminister". I tillegg til å være en av Norges fremste pokerspillere er Riseng også grunnlegger av pokerteamet Risbet som hvert år gjør seg bemerket under NM i Dublin.

Fotballkarrieren 
Riseng startet sin fotballkarriere i Askim Fotballklubb. Videre gikk turen til Trondheim, blant annet med spill i 2.divisjon for Nardo FK, samt opphold i Kattem IL. Det var riktignok for 3.divisjonslaget NTNUI-fotball at Riseng virkelig gjorde seg bemerket. Med sin kløkt, hurtighet og solide fysikk ble han lagets toppscorer flere år på rad, og etter hattrick i 3-2-seieren mot Rosenborg 3 i 2009 ble han omtalt som "tidenes spiller for NTNUI" på lagets hjemmeside. Etter oppholdet i Trondheim vendte Riseng etter hvert hjem til moderklubben Askim FK, der han i mange år utgjorde en viktig brikke som både angrepsspiller og midtstopper. Riseng har også tidvis vært spillende trener for både NTNUI-fotball og Askim Fotballklubb. 

Riseng har også kamper i eliteserien i futsal for Trondheimslaget Pumas.

Referanser

Eksterne lenker 
 

Norske pokerspillere